Presidentti Donald Trump kommentoi Venäjä-tutkinnan johtopäätöksiä niiden julkaisun jälkeen.

Presidentti kommentoi aiemmin sunnuntaina julki tulleita pääkohtia lyhyesti kutsumalla raporttia ”täydelliseksi ja totaaliseksi vapautukseksi”.

Trump iloitsi asiasta myös Twitter-tilillään.

– Ei salaliittoa. Ei estämistä. Täydellinen ja totaalinen VAPAUTUS. PIDETÄÄN AMERIKKA MAHTAVANA!, Trump kirjoitti.

Uutistoimisto Reutersin mukaan Trump kutsui Venäjä-tutkintaa ”laittomaksi yritykseksi kaataa presidentti joka epäonnistui”. Trump myös sanoi toivovansa jonkun tutkivan myös ”vastapuolta”.

– On häpeällistä että maamme joutui näkemään tämän. Rehellisesti sanottuna on häpeällistä että presidenttinne joutui kokemaan tämän, Trump sanoi noustessaan lentokoneeseen Floridassa ennen paluutaan Valkoiseen taloon.

Myös Valkoisen talon tiedottaja Sarah Sanders kommentoi aiemmin sunnuntaina oikeusministerin julkaisemia tutkinnan pääkohtia kutsumalla niitä ”täydelliseksi vapautukseksi Yhdysvaltain presidentille”

Oikeusministeri William Barrin aiemmin julkaiseman kirjeen mukaan erikoissyyttäjä Robert Muellerin raportissa ei löydetty todisteita siitä, että Trump tai tämän kampanjakoneisto olisi syyllistynyt salaliittoon Venäjän kanssa tai että presidentti olisi haitannut oikeudenkäyttöä tutkinnan aikana.

Kirjeen mukaan raportti ei kuitenkaan osoita Trumpia syyttömäksi.

– Vaikka tässä raportissa ei päätellä presidentin syyllistyneen rikokseen, ei se myöskään vapauta häntä, Barr kirjoittaa Muellerin toteavan raportissa.